  Виталий Пронин 21-тӥ апреле нуназе 11 час котырын Ижысь Автозаводской ульчаын 2 аресъем пияшез «ГАЗ» бадӟым машина лёгаз. Югдурез утёнъя министерствоысь сюресъёс вылын кышкытлыклэсь утиськонъя инспекциысь отделлэн кивалтӥсез Владимир Черных ивортӥз:- Пиосмурт пиеныз поръяны потэм вылэм. Но нылпи площадкаын шудэм интые, баре курытэз дуре дыртэм. Отчы великлы укшась коляскаен пырыны секыт шуыса, пизэ ульчае кельтэм. Ӵапак соку магазинэ, вузъёс вайыса, вуэмын вылэм «ГАЗ» машина. Берлань чигнакуз, со коляскаез но, нылпиез но лёгаз.Элькунысь Следствиея управление 25 аресъем водитель вылэ 109-тӥ статьяя -  шӧдтэк шорысь адямиез быдтон - уголовной уж ӝутӥз.- «ГАЗ» машина пыдын мынӥсь-ветлӥсьёслы чаклам сюрес вылын сылэ вал. Берлань чигнакуз, кабинаысен номыр но уг адскы. Озьы бере, водитель потыса учкыны кулэ вал, мышказ адямиос вань яке ӧвӧл, - шуиз Владимир Черных.Ольга Корепанова Туспуктӥз А. Горбунов  